VŠEOBECNE ZÁVÄZNÉ NARIADENIE

č. 10/2011
 
o  reklamných, informačných a propagačných zariadeniach na území mesta 
Žilina

Mesto Žilina, na základe samostatnej pôsobnosti podľa článku 68 Ústavy Slovenskej republiky 
a podľa § 6 ods. 1 a § 4 ods. 1 zákona SNR č. 369/1990 Zb. o obecnom zriadení v znení neskorších predpisov, vydáva toto

všeobecne záväzné nariadenie, ktorým sa ruší všeobecne záväzné nariadenie Mesta Žilina 
č. 14/2007 o reklamných, informačných a propagačných zariadeniach na území mesta Žilina v znení VZN č. 11/2008.

Hlava I
Úvodné ustanovenia 

Článok 1
Účel nariadenia

Toto všeobecne záväzné nariadenie (ďalej len VZN) upravuje podmienky povoľovania, umiestňovania a prevádzkovania reklamných, informačných a propagačných zariadení (ďalej len RIP zariadenia) na území mesta Žilina a určenie ceny poplatkov za poskytnutie priestoru na umiestnenie RIP.

Článok 2                                               
Rozsah platnosti
 	
1.	Toto VZN platí pre RIP zariadenia na nehnuteľnostiach vo vlastníctve Mesta Žilina na území Mesta Žilina a pre RIP zariadenia na nehnuteľnostiach, ktoré nie sú vo vlastníctve Mesta Žilina, ale ich osadením priestorovo dochádza k záberu nad pozemkami vo vlastníctve Mesta Žilina na území mesta Žilina. Územie Mesta Žilina pozostáva z katastrálnych území: 
a)	Žilina, 
b)	Bánová,
c)	Brodno,
d)	Budatín,
e)	Bytčica, 
f)	Mojšova Lúčka, 
g)	Považský Chlmec,
h)	Strážov, 
i)	Trnové,
j)	Vranie,
k)	Zádubnie, 
l)	Zástranie,
m)	Závodie,
n)	Žilinská Lehota.

2.	Územie mesta je, pre účely tohto VZN, rozdelené do nasledovných zón:
a)	Zóna I – Mestská pamiatková rezervácia (ďalej len MPR) - je územie vyhlásené uznesením Vlády SSR číslo 194/87 zo dňa 11.09.1987; hranica MPR je vyznačená v Územnom pláne mesta Žilina (ďalej len ÚPN-M),
–	Hrad Budatín s areálom – je územie zapísané v Ústrednom zozname pamiatkového fondu SR ako národná kultúrna pamiatka (ďalej len NKP) pod číslom 1427/1-4 (1-zámok, 2-park, 3-hospodársky objekt, 4-hospodársky objekt), ktoré bolo vyhlásené za chránené SKK ONV Žilina dňa 05.11.1963 pod číslom 89/63; hranica NKP je vyznačená v ÚPN-M Žilina. 
b)	Zóna II – ochranné pásmo MPR (ďalej len OP MPR) – je ochranné pásmo vymedzené v ÚPN-M Žilina. 
c)	Zóna III – centrálne časti mesta – je územie centier jednotlivých obvodov a hlavných peších trás v Žiline podľa platného ÚPN-M Žilina.
d)	Zóna IV – je zastavané, alebo k súvislému zastavaniu určené, prevažne obytné územie mesta podľa platného ÚPN-M Žilina. 
e)	Zóna V – územie plôch priemyslu a skladového hospodárstva, obchodných centier– tzv. obchodných reťazcov a plôch obslužno-výrobných prevádzok podľa platného ÚPN-M Žilina.
f)	Zóna VI – extravilán – je lokalita mimo zastavaného územia alebo určeného na súvislé zastavanie podľa platného ÚPN-M Žilina. 

3.	Ak je hranica medzi zónami vedená v osi komunikácie, platí, že priestory po oboch stranách komunikácie sú zaradené do zóny vyššej kategórie.

4.	Schematické vymedzenie predmetných zón je zobrazené v prílohe číslo 2, ktorá tvorí neoddeliteľnú súčasť tohto VZN.

5.	Pri pochybnostiach o tom, do ktorej zóny územie patrí, pre účely tohto nariadenia je oprávnený rozhodnúť Mestský úrad Žilina, odbor stavebný, oddelenie architekta mesta (ďalej len MsÚ Žilina, odd. AM). 

Článok 3
Základné pojmy

1.	Reklama je prezentácia produktov v každej podobe s cieľom uplatniť ich na trhu. 1)

2.	Produkt je tovar, služby, nehnuteľnosti, obchodné meno, ochranná známka, označenie pôvodu výrobkov a iné práva a záväzky súvisiace s podnikaním. 1)

3.	Šíriteľ reklamy je fyzická osoba alebo právnická osoba, ktorá reklamu šíri v rámci svojej podnikateľskej činnosti.1) 

4.	Reklamou nie je: 
a)	označenie sídla právnickej osoby, trvalého pobytu fyzickej osoby, prevádzkarne alebo organizačnej zložky právnickej osoby alebo fyzickej osoby obchodným menom, ako aj označenie budov, pozemkov a iných nehnuteľných vecí alebo hnuteľných vecí vo vlastníctve alebo v nájme týchto osôb, 
b)	označenie listov a obálok obchodným menom alebo ochrannou známkou, 
c)	označenie produktov alebo ich obalov údajmi, ktoré sa musia na nich uvádzať podľa osobitného predpisu, 
d)	zverejnenie výročnej správy o hospodárení, účtovnej uzávierky, auditu podniku alebo iných informácií o podniku, ak povinnosť ich zverejniť vyplýva z osobitného predpisu.1)  

5.	Za reklamu sa taktiež nepovažuje označenie staveniska rozhodnutím, ktorým bola povolená stavba v zmysle stavebného zákona.

6.	Reklamné zariadenia – sú zariadenia, ktoré sprostredkúvajú ponuku najmä produktov a služieb s cieľom získania zákazníkov (komerčná reklama).

7.	Informačné zariadenia – sú zariadenia, ktoré poskytujú údaje o právnických a fyzických osobách, o ich zariadeniach, službách, údaje o smeroch, napr. údaje o druhu a dostupnosti lekárskych zariadení, dopravnej polície, údaje o stravovacích a ubytovacích možnostiach, druhu a dostupnosti lokalít s kultúrnymi a národnými pamiatkami, športovými a rekreačnými zariadeniami, smeroch ulíc a miestnych častí a pod.

8.	Propagačné zariadenia – sú zariadenia, ktoré informujú občanov s cieľom upozorniť a získať záujemcov najmä pre charitatívne, kultúrne, telovýchovno-športové a iné spoločenské ciele.

9.	RIP zariadenia – je pre toto nariadenie použitá skratka pre reklamné, informačné a propagačné zariadenia.

10.	RIP zariadenie:
a)	je akákoľvek stavba (konštrukcia) s RIP povrchom alebo plochou, používaná alebo určená na vystavenie symbolov, písmen alebo správ a zahŕňa materiál tvoriaci túto plochu, ako aj všetky oporné a prídavné časti stavby (konštrukcie) alebo budovy, vrátane akýchkoľvek základov, 
b)	sú zariadenia akéhokoľvek druhu, na ktorých môže byť RIP správa natlačená alebo namaľovaná, zvukovo reprodukovaná okrem rádia a televízie, ktoré budú označené identifikačným znakom vlastníka alebo prevádzkovateľa tohto zariadenia,
c)	je reklamná maľba na fasáde budovy, ktorá je kultúrnou pamiatkou, alebo pamätihodnosťou, resp. sa nachádza v pamiatkovom území a bude spojená s údržbou príslušnej časti fasády.

11.	RIP plocha – je plocha alebo časť zariadenia vrátane otvorov a prázdnych plôch, na ktorej je zobrazená RIP správa vrátane tých častí, ktoré majú dekoračnú či orámovaciu (ohraničujúcu) funkciu. 

12.	Pohyblivá svetelná alebo mechanická RIP tabuľa – je osvetlená tabuľa s automatickým prepínaním polôh „zapnuté“ - „vypnuté“, alebo s ilúziou pohybujúceho sa svetelného obrazu a svetelného písma, alebo s mechanickým vyvolávaním pohybu na čelnej ploche tabule, alebo obdobné na princípe zmeny obrazu.

13.	Vývesný štít – je RIP zariadenie upevnené na zvislej stene budovy, pričom táto je obvykle rovnobežná so zvislou stenou budovy, alebo je na stenu budovy kolmá.

14.	Voľne stojace RIP zariadenie – je zariadenie, ktoré má samostatnú konštrukciu a nie je z hľadiska stability alebo konštrukčnej bezpečnosti závislé na inej stavbe. 

15.	Stavba – pre toto nariadenie je označením pre konštrukciu používanú alebo určenú pre podporu či zakrytie (ochranu) RIP zariadenia a zahŕňa konštrukciu, ktorá je pripevnená alebo je súčasťou stavby.

16.	Kordónová rímsa – je ochranný predsunutý článok pred fasádou objektu prebiehajúci vo fasáde v úrovni stropov jednotlivých podlaží.

17.	Prevádzka – sú obchodné, administratívne a výrobné priestory, priestory pre služby a pod.

18.	Kontrolór – je príslušník mestskej polície, pracovník MsÚ Žilina, odb. stavebný, odd. stavebného poriadku (ďalej len stavebný úrad), pracovník MsÚ Žilina, odb. dopravy, poslanec MsZ alebo iná, primátorom mesta Žilina poverená osoba.

19.	Maloplošné RIP zariadenie – je plošné RIP zariadenie do plochy 1m2 (napr. 1,2 x 0,8 m). 

20.	Strednoplošné RIP zariadenie – je plošné RIP zariadenie od 1m2 do 6m2 (napr. 2 x 1 m, 2 x 2 m, 3 x 2 m).

21.	Veľkoplošné RIP zariadenie – je plošné RIP zariadenie o rozmeroch euroformátu a formátov od plochy nad 6m2 (napr. bilboard, bigboard, megaboard, ap.), osvetlené alebo neosvetlené, pohyblivé, resp. viacrozmerné. 

22.	Priestorové RIP zariadenia – sú RIP zariadenia v priestore (napr. CITY box, vitríny).

23.	City Light vitríny (ďalej len CLV) – sú reklamné nosiče, štandardného formátu cca 1,3 x 2,3 m, zvnútra osvetlené napojené na vlastný zdroj napájania (batérie, fotovoltické články, ...), resp. napájané z jednoznačne definovaného zmluvou ošetreného a merateľného zdroja.

24.	RIP zariadenie na fasáde (tzv. wallboard) – je reklamná plocha namaľovaná priamo na fasáde budovy alebo bannerová plachta upevnená na fasádu, osvetlená, neosvetlená alebo nasvietená.

25.	Svetelné RIP zariadenia – sú neónové, krabicové, svetelné trubice ap. napojené na vlastný zdroj napájania (batérie, fotovoltické články, ...), resp. napájané z jednoznačne definovaného zmluvou ošetreného a merateľného zdroja.

26.	Iné, v tomto VZN nepopísané tvary a typy RIP zariadení, budú riešené individuálne.

27.	IS o RIP – informačný systém o reklamných, informačných a propagačných zariadeniach na území mesta Žilina.

Hlava II
Umiestňovanie RIP zariadení

Článok 1
Všeobecné ustanovenia

1.	RIP zariadenie nesmie svojím vyhotovením a umiestnením rušiť krajinný ráz, ohrozovať verejnú bezpečnosť a poriadok, brániť rozhľadu na pozemnej komunikácii a na ceste, nad prípustnú mieru obťažovať okolie a obytné prostredie hlukom, osvetlením alebo estetickým vzhľadom.2) Každé nové RIP zariadenie ako aj nájomné zmluvy a povolenia s tým súvisiace budú súčasťou IS o RIP. Každé RIP zariadenie musí byť exaktne identifikovateľné podľa GPS súradníc. Tieto sa zamerajú po inštalácii RIP zariadenia.

2.	Umiestnením a prevádzkou zariadenia nesmie vzniknúť na pozemnej komunikácii, verejnej ploche a verejnom priestranstve prekážka pre osoby s obmedzenou schopnosťou pohybu a orientácie.2)    

3.	V ochrannom pásme vodného toku, železničnej dráhy, pozemnej komunikácie a v dosahu chránenej pamiatky, prírodného osobitne chráneného územia a pri významnom rekreačnom alebo kúpeľnom zariadení sa môže RIP zariadenie umiestniť, ak sú splnené podmienky podľa príslušných osobitých predpisov.2) 

4.	RIP zariadenie umiestnené na budove musí byť prispôsobené jej architektúre a nesmie rušiť základné členenie priečelia a jeho významné detaily.2) 

5.	RIP zariadenia nesmú byť umiestnené nad chodníkom v priestore do 2200 mm.3) 

6.	Umiestniť reklamu, oznam alebo akékoľvek technické zariadenie na nehnuteľnej kultúrnej pamiatke alebo v pamiatkovom území možno len na základe povolenia krajského pamiatkového úradu.4) 

7.	Pre umiestnenie RIP zariadení pri cestách, alebo v ich ochranných pásmach je pred podaním žiadosti na MsÚ potrebné vybaviť povolenie na zvláštne užívanie komunikácie, alebo rozhodnutie o povolení výnimky zo zákazu činností v ochrannom pásme komunikácie, ktoré vydáva príslušný cestný správny orgán nasledovne: 
a)	pri diaľniciach a cestách pre motorové vozidlá – Ministerstvo dopravy pôšt a telekomunikácií SR,
b)	pri cestách I. triedy - Krajský úrad pre cestnú dopravu a pozemné komunikácie, Žilina, 
c)	cesty II. a III. triedy – Obvodný úrad pre cestnú dopravu a komunikácie, Žilina,
d)	pri miestnych a účelových komunikáciách Mesto Žilina, ako prenesený výkon štátnej správy.5)  

8.	Na stĺpoch verejného osvetlenia ciest a miestnych komunikácií a na stĺpoch trolejového vedenia sa môžu umiestňovať iba informačné zariadenia a dopravné značky, ak nezasiahnu do prejazdného profilu pozemnej komunikácie. 5), 7)

9.	RIP zariadenia sa pri prejazdných úsekoch ciest cez obce a pri miestnych komunikáciách umiestňujú tak, aby vyhovovali požiadavkám bezpečnosti a plynulosti cestnej premávky.5) 

10.	RIP zariadenia je zakázané umiestňovať na križovatke a v rozhľadovom poli vodiča na križovatke.5) 

11.	Taktiež  sa nesmú umiestňovať vo vnútorných oblúkoch zákrut pozemných komunikácií. 

12.	RIP zariadenia nesmú brániť v rozhľade na priechodoch pre chodcov a v miestach vjazdov a výjazdov na pozemné komunikácie.

13.	Na diaľniciach, cestách pre motorové vozidlá a medzinárodných cestných ťahoch a v ich ochranných pásmach okrem odpočívadiel je zakázané umiestňovať reklamné, informačné a propagačné zariadenia.5) 

14.	RIP zariadenia sa nesmú umiestňovať v koridore dopravného značenia, ktorý je v priestore pri ceste.

15.	RIP zariadenia sa nesmú umiestňovať v nehodových úsekoch pozemných komunikácií. Evidenciu nehodových úsekov vedie Okresné riaditeľstvo policajného zboru SR, Okresný dopravný inšpektorát v Žiline.

16.	Maloplošné RIP zariadenia musia byť umiestnené minimálne 50 m pred alebo za dopravnou značkou alebo dopravným zariadením v extraviláne a minimálne 20 m pred alebo za dopravnou značkou alebo dopravným zariadením v zastavanom území mesta.

17.	Strednoplošné a veľkoplošné RIP zariadenia nesmú byť od dopravných značiek a dopravných zariadení umiestnené bližšie ako 100 metrov v extraviláne a bližšie ako 50 metrov v zastavanom území.

18.	Maloplošné voľne stojace RIP zariadenia možno umiestňovať na spoločnej konštrukcii nad sebou za podmienky, že budú mať spoločný design, rozmery a ich celková plocha nepresiahne 1 m2.  

19.	RIP zariadenia sa nesmú umiestňovať na dopravných značkách alebo na dopravných zariadeniach a ich nosnej konštrukcii.6)

20.	V ochrannom pásme dráhy a na jej zariadeniach možno umiestňovať RIP zariadenia len so súhlasom príslušného prevádzkovateľa dráhy a so záväzným stanoviskom špeciálneho stavebného úradu a podľa podmienok ním určených.7) 

21.	Pre umiestnenie RIP zariadenia v ochrannom pásme vodných tokov je potrebný súhlas príslušného vodohospodárskeho správneho orgánu.8)  

22.	Na umiestnenie RIP zariadenia na území za hranicami zastavaného územia obce, na ktorom platí druhý stupeň ochrany prírody sa vyžaduje súhlas orgánu ochrany prírody.9)   

23.	Na umiestnenie RIP zariadenia ako aj akéhokoľvek iného reklamného alebo propagačného pútača, alebo tabule na území, na ktorom platí tretí stupeň ochrany prírody, sa vyžaduje súhlas orgánu ochrany prírody.10)  

24.	RIP zariadenie, ako aj akýkoľvek iný reklamný alebo propagačný pútač, alebo tabuľu, je zakázané umiestniť na území, na ktorom platí štvrtý a piaty stupeň ochrany prírody.11) 

25.	Pre umiestnenie RIP zariadenia na stĺpoch verejného osvetlenia ciest a miestnych komunikácií alebo stĺpoch trakčného vedenia je potrebný predchádzajúci súhlas aj prevádzkovateľa alebo správcu verejného osvetlenia a trakčného vedenia.

26.	RIP zariadenia umiestňované na strechách a atikách budov je potrebné osobitne posúdiť vzhľadom na architektúru objektu, verejný priestor a prostredie.

27.	RIP zariadenia sa môžu umiestňovať na strechách len na základe posúdenia dotknutých orgánov a organizácií štátnej a verejnej správy.

28.	RIP zariadenia sa nesmú umiestňovať na mostoch, pobrežných múroch, zábradliach a na iných pevných zariadeniach vodných tokov, ciest a celoštátnych dráh, na stĺpoch a stožiaroch telekomunikačného a energetického vedenia.

29.	RIP zariadenia, tzv. „A-čka“ sa nesmú umiestňovať na peších ťahoch - chodníkoch a priestranstvách.

30.	Voľne stojace reklamné zariadenia nesmú byť osadené v kvetináčoch, pomocou podporných konštrukcií a inými obdobnými spôsobmi, ktoré nezabezpečujú pevné spojenie zo zemou.

31.	RIP zariadenia  je zakázané umiestňovať v deliacom stredovom páse smerovo rozdelenej pozem-nej komunikácie.

32.	Ak sú RIP zariadenia umiestnené v blízkosti drevitej vegetácie, je zakázané túto akýmkoľvek spôsobom orezávať alebo upravovať. 

33.	Umiestňované RIP zariadenia nesmú obmedzovať a zasahovať do priestoru koruny drevín a ich koreňového priestoru a to aj s ohľadom na finálne vývojové štádium dreviny.

34.	RIP zariadenia nesmú byť umiestňované vo verejných priestoroch, ktorých súčasťou je zeleň, alebo je táto prevažujúca (pešie ťahy, parky, menšie parkovo upravené plochy, aleje, námestia). Ďalej nesmú byť umiestňované vo vizuálnom kontakte s nimi, aby nerušili kompozičný, estetický a psychohygienický účinok priestorov. Výnimkou sú prevádzkové poriadky priestoru, MIS a prípadný edukačno výchovný systém. Dizajn musí vždy zodpovedať charakteru a celkovému riešeniu priestoru.
Článok 2
Ustanovenia pre jednotlivé zóny

1.	V zóne I sa RIP zariadenia nesmú umiestňovať:
a)	na fasádach nad arkádami,
b)	na kovaných zábradliach pavlačí, balkónov a loggií, v parapetoch okien,
c)	na výplniach okenných a dverných otvorov,
d)	medzi stĺpmi arkád,
e)	na klenbách a stĺpoch podlubia,
f)	kolmo na stenu podlubia (v šírke väčšej ako 50 cm),
g)	na rímsach,
h)	v polohách, v ktorých by bránili výhľadom na významnú architektúru, na ozdobné prvky architektúry a pod.,
i)	na výtvarných dielach, drobnej architektúre a na zeleni, 
j)	na strechách a štítoch,
k)	na stĺpoch verejného osvetlenia a trakčného vedenia,
l)	na peších ťahoch v polohách, ktoré sťažujú chodcom peší pohyb.

2.	V zóne I sa na stenách objektov v prielukách smú umiestňovať len označenia prevádzky.

3.	V zónach I, II sa nesmú umiestňovať veľkoplošné reklamné a informačné zariadenia; propagačné zariadenia sa môžu umiestňovať po dobu trvania akcie, na základe súhlasného stanoviska MsÚ Žilina, stavebného odboru, oddelenia architekta mesta po prerokovaní s odborom dopravy.

4.	V zóne I a II sa na fasádach objektov môžu umiestňovať len informačné zariadenia (označenie obchodu, prevádzky, reštauračného zariadenia, označenie budovy...).

5.	RIP zariadenia v zóne I musia byť riešené na vysokej profesionálnej úrovni v kontexte s architektúrou a designom okolitého prostredia.  

6.	RIP zariadenia v zóne I a II je potrebné riešiť komplexne pre celý objekt (napr. ako jednotný informačný systém, ap.).

7.	RIP zariadenia v zónach I, II a III riešiť s použitím prevažne ušľachtilých materiálov.

8.	V zóne I, II a III zariadenia, ako napr. označenie obchodu, prevádzky, stravovacieho zariadenia a pod. realizovať v maximálnej možnej miere formou vývesných štítov.

9.	Vývesné štíty sa smú osadiť v maximálnej výške do úrovne kordónovej rímsy prízemia a v minimálnej výške 2200 mm nad úrovňou terénu, ak sú umiestnené kolmo na fasádu objektu. Šírka vývesných štítov umiestnených kolmo na fasádu objektu je max. 500 mm.

10.	V prípade, že označenie prevádzky, názov objektu a pod. je súčasťou architektúry objektu, t.j. nie je riešené samostatným RIP zariadením osadeným na fasáde objektu, môže byť toto umiestnené aj nad kordónovou rímsou alebo v súlade s architektonickým návrhom.

11.	V zóne III sa nesmú umiestňovať voľne stojace veľkoplošné ako aj priestorové (trojrozmerné) reklamné a informačné zariadenia; propagačné zariadenia sa môžu umiestňovať po dobu trvania akcie, na základe súhlasného stanoviska MsÚ Žilina, stavebného odboru, oddelenia architekta mesta po prerokovaní s odborom dopravy. 

12.	Veľkoplošné RIP zariadenia smú byť v zóne III len vo výnimočných prípadoch, a to ako súčasť objektu (napr. na oplotení pozemku, areálov, ap.) a len na základe posúdenia.

13.	V zóne IV sa veľkoplošné voľne stojace RIP zariadenia smú umiestňovať len pozdĺž zberných komunikácií a obslužných komunikáciách funkčnej triedy C1 .

14.	V zóne VI sa veľkoplošné RIP zariadenia nesmú umiestňovať v rekreačných územiach.

Hlava III 
Požiadavky na RIP zariadenia

Článok 1

1.	Veľkoplošné RIP zariadenia umiestnené na oplotení pozemkov, areálov, ap. vedľa seba alebo v tesnej blízkosti, musia mať rovnaké rozmery.

2.	Vzdialenosť medzi maloplošnými voľne stojacími RIP zariadeniami, ktoré nie sú súčasťou oplotenia alebo nie sú umiestnené nad sebou, musí byť minimálne 50 metrov v extraviláne  a minimálne 20 metrov v zastavanom území.

3.	Vzdialenosť medzi strednoplošnými voľne stojacími RIP zariadeniami, ktoré nie sú súčasťou oplotenia, musí byť minimálne 100 metrov v extraviláne a minimálne 50 metrov v zastavanom území.

4.	Vzdialenosť medzi veľkoplošnými voľne stojacimi RIP zariadeniami, ktoré nie sú súčasťou oplotenia, musí byť minimálne 300 metrov v extraviláne a minimálne 150 metrov v zastavanom území.

5.	Vzdialenosť medzi RIP zariadeniami rôzneho typu, musí byť v extraviláne minimálne 200 metrov a minimálne 50 metrov v zastavanom území.

6.	Voľne stojace RIP zariadenia sa nesmú v extraviláne pri pozemných komunikáciách umiestňovať pozdĺžne (vzhľadom na os pozemnej komunikácie musia byť umiestnené len kolmo).

7.	RIP zariadenia musia byť graficky vyhotovené a umiestnené tak, aby nemohlo dôjsť k zámene s dopravnou značkou alebo s dopravným zariadením alebo by ich zakrývali, alebo ktoré by rozptyľovali pozornosť účastníka cestnej premávky, alebo ho oslňovali.

Hlava IV 
Povoľovanie a odstraňovanie RIP zariadení

Článok 1
Vydávanie súhlasu a uzatváranie nájomnej zmluvy

1.	Rozhodnutie na umiestnenie RIP zariadenia (ďalej len „rozhodnutie“) vydáva MsÚ Žilina, stavebný úrad, po prerokovaní s oddelením architekta mesta, odborom dopravy a odborom životného prostredia. Pri umiestnení informačného zariadenia na stĺpoch verejného osvetlenia alebo trakčného vedenia, sa rozhodnutie vydá po písomnom prerokovaní a so súhlasom správcu verejného osvetlenia alebo trakčného vedenia, v ktorom správca určí ďalšie podmienky vyplývajúce z osobitných predpisov vzťahujúcich sa na prevádzkovanie verejného osvetlenia a trakčného vedenia najmä podmienky vzhľadom na prevádzkovanie určeného technického zariadenia.

2.	Súhlasné stanoviská oddelenia architekta mesta, odboru dopravy a odboru životného prostredia sú podmienkou uzatvorenia nájomnej zmluvy s Mestom Žilina na prenájom pozemku za účelom umiestnenia RIP zariadenia. RIP zariadenia sa umiestňujú na základe rozhodnutia, pokiaľ sa v zmysle stavebného zákona rozhodnutie pre umiestnenie RIP zariadenia nevyžaduje, RIP zariadenie sa umiestňuje na základe nájomnej zmluvy. RIP zariadenia sa umiestňujú na základe uzatvorenej nájomnej zmluvy, okrem prípadov uvedených v nasledujúcom bode 3 tohto článku. 

3.	Povinnosť uzavrieť nájomnú zmluvu sa nevzťahuje na nasledovné RIP zariadenia:
a)	Označenia pri návestiach v záujme verejnej bezpečnosti a poriadku pri uličných, požiarnych, dopravných, vodohospodárskych a opisných značkách, pri označení geodetických bodov a poštových schránok.
b)	Pouličné dekorácie, dočasné transparenty, visiace transparenty (stuhy) a podobné neziskové reklamné zariadenia umiestnené len po dobu trvania akcie.
c)	Reklamné tabule (oznamy) vo výkladoch - reklamy na ploche vnútorných výkladov.
d)	Vo vnútorných priestoroch objektov, na uzatvorených dvoroch. 
e)	Označenie stavby.

4.	Pre umiestnenie RIP zariadení uvedených v odseku 3 bod b) sa vyžaduje súhlas MsÚ Žilina, stavebného odboru, po prerokovaní s odborom dopravy.

Článok 2
Odstránenie RIP zariadenia

1.	RIP zariadenie je jeho vlastník povinný na svoje náklady odstrániť do 15 dní od ukončenia nájomnej zmluvy.

2.	RIP zariadenie umiestnené bez rozhodnutia alebo bez nájomnej zmluvy dá mesto alebo správca stĺpov verejného osvetlenia alebo trakčného vedenia odstrániť na náklady vlastníka zariadenia. Vlastník zariadenia je povinný uhradiť odstránenie RIP zariadenia na základe vystavenej faktúry v lehote splatnosti uvedenej na faktúre. V prípade nezaplatenia faktúry v lehote splatnosti, vlastník RIP zariadenia je povinný zaplatiť z nezaplatenej čiastky úroky z omeškania vo výške odvodenej od úrokových mier, ktoré vyhlasuje Európska centrálna banka.

Hlava V 
Povinnosti vlastníka RIP zariadenia

Článok 1

1.	Vlastník alebo prevádzkovateľ RIP zariadenia je povinný:
a)	disponovať povolením v zmysle stavebného zákona na príslušné RIP zariadenie,
b)	oznámiť ukončenie stavby,
c)	RIP zariadenie udržiavať vo vyhovujúcom technickom stave, spĺňajúcom požiadavky pôvodného určenia (bezpečnosť, estetika, aktuálnosť oznamovaných informácií),
d)	označiť RIP zariadenie obchodným menom s uvedením telefonického kontaktu,
e)	označiť RIP zariadenie číslom povolenia a číslom, pod akým je evidované v informačnom systéme o reklamných, informačných a propagačných zariadeniach (v skratke ISoRIP), 
f)	úpravy a zmeny oproti schválenému rozsahu, obsahu a farebnosti meniť len so súhlasom povoľujúceho orgánu.

Hlava VI 
Ceny

Článok 1

1.	Ceny, za ktoré mesto poskytne priestory na umiestnenie RIP zariadení na svojich nehnuteľnostiach, sú uvedené v prílohe tohto VZN, ktorá tvorí jeho neoddeliteľnú súčasť.

2.	Ak má byť informačné zariadenie umiestnené na stĺpoch verejného osvetlenia alebo trakčného vedenia, správca stĺpov verejného osvetlenia alebo trakčného vedenia je oprávnený uzavrieť s prevádzkovateľom informačného zariadenia nájomnú zmluvu a dohodnúť aspoň také nájomné, za aké sa v tom čase a na tom mieste obvykle také alebo porovnateľné nehnuteľnosti prenechávajú do nájmu na tento účel.

Článok 2
Oslobodenie od nájomného

Od poplatkov sú oslobodené nasledovné zariadenia:

1.	Označenia pri návestiach v záujme verejnej bezpečnosti a poriadku pri uličných, požiarnych, dopravných, vodohospodárskych a opisných značkách, pri označení geodetických bodov a poštových schránok.

2.	Pouličné dekorácie, dočasné transparenty, visiace transparenty (stuhy) a podobné neziskové reklamné zariadenia umiestnené len po dobu trvania akcie.

3.	Reklamné tabule (oznamy) vo výkladoch - reklamy na ploche vnútorných výkladov.

4.	Vo vnútorných priestoroch objektov, na uzatvorených dvoroch. 

5.	Propagačné zariadenia na kovových zábradliach miestnych komunikácií vo forme krátkodobých textilných transparentov s dobou trvania maximálne 3 týždne.

6.	Označenie prevádzky.

7.	Označenie stavby.

Článok 3
Priestupky a sankcie

1.	Priestupkom v zmysle § 46 zák. 372/1990 Zb. o priestupkoch v znení neskorších predpisov, je porušenie povinností, ktoré sú uvedené v tomto VZN. Za takto spáchaný priestupok možno uložiť pokutu do 33 €.

2.	Na základe ust. § 13 ods. 9 a 10 zákona č. 369/1990 Zb. o obecnom zriadení v znení neskorších predpisov, je primátor mesta Žilina oprávnený uložiť právnickej, alebo fyzickej osobe oprávnenej na podnikanie za porušenie povinností vyplývajúcich z tohto všeobecne záväzného nariadenia pokutu až do výšky 6 638 €.

Hlava VII 
Prechodné a záverečné ustanovenia

Článok 1
Prechodné ustanovenia

1.	RIP zariadenia, ktoré boli povolené s určením lehoty povolenia a majú platné povolenie udelené pred nadobudnutím účinnosti tohto VZN, budú ponechané do uplynutia lehoty povolenia. RIP zariadenia, ktoré boli povolené bez určenia lehoty povolenia, vlastník RIP zariadenia je povinný ich odstrániť do 30 dní odo dňa účinnosti tohto VZN. RIP zariadenia, ktoré neboli povolené, ich vlastník je povinný takéto RIP zariadenie odstrániť v lehote do 30 dní odo dňa účinnosti tohto VZN.

Článok 2
Zrušovacie ustanovenia
     
1.	Ruší sa VZN č. 14/2007 v znení VZN č. 11/2008 o reklamných, informačných a propagačných zariadeniach na území mesta Žilina.

Článok 3
Záverečné ustanovenia
       
1.	Všeobecne záväzné nariadenie o reklamných, informačných a propagačných zariadeniach na území mesta Žilina bolo schválené na zasadnutí Mestského zastupiteľstva v Žiline dňa 27.06.2011. 

2.	Toto všeobecne záväzné nariadenie nadobúda účinnosť 15. dňom od vyvesenia na úradnej tabuli mesta Žilina.      

                         

Prílohy:	
Príloha č. 1:	Minimálne ceny za poskytnutie priestoru na umiestnenie RIP zariadení na nehnuteľnostiach mesta Žilina.
Príloha č. 2:	Schematické vymedzenie zón.

                                                                                                                        Ing. Igor Choma
                                                                                                                    primátor Mesta Žilina  

Odkazy:
––––––––––––––––––––––––––––––––––
1)	zákon č. 147/2001 Z.z. o reklame a o zmene a doplnení niektorých zákonov v znení neskorších predpisov.  
2)	§ 55 vyhlášky č. 532/2002 Z.z. o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie.
3)	bod 1.4.5 prílohy k vyhláške č. 532/2002 Z.z. o všeobecných technických  požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie.
4)	§ 30 ods. 3 zákona č. 49/2002 Z.z. o ochrane pamiatkového fondu v znení neskorších predpisov.
5)	§ 3, § 8 ods. 11, § 8 ods. 12, § 10 ods. 3 zákona č. 135/1961 Zb. o pozemných komunikáciách (cestný zákon) v znení neskorších predpisov. 
6)	§ 60 ods. 7 zákona č. 8/2009 Z.z. o cestnej premávke.
7)	§ 6 ods. 1 zákona č. 513/2009 Z.z. o dráhach.
8)	§ 27 zákona č. 364/2004 Z.z. o vodách v znení neskorších predpisov.
9)	§ 13 ods. 2 zákona č. 543/2002 Z.z. o ochrane prírody a krajiny v znení neskorších predpisov.
10)	§ 14 ods. 2 zákona č. 543/2002 Z.z. o ochrane prírody a krajiny v znení neskorších predpisov.
11)	§ 15 a §16 ods. 1 zákona č. 543/2002 Z.z. o ochrane prírody a krajiny v znení neskorších predpisov.

Príloha č.1 k VZN č. 10/2011

Minimálne ceny za poskytnutie priestoru na umiestnenie RIP zariadení 
na nehnuteľnostiach mesta Žilina

RIP zariadenie	cena v EUR/rok* v zóne  	
	I	II	III	IV	V	VI	
za 1 m2 reklamnej plochy	600	500	450	400	350	300	
City Light	1 300	1 200	1 100	1 000	900	800	

*Ceny za poskytnutie priestoru na umiestnenie RIP zariadení sú stanovené za jednostranné RIP zariadenia. Pri obojstranných a viacrozmerných, s výnimkou RIP zariadení typu City Light, sa cena násobí počtom plôch.

Príloha č. 2 k VZN č.  10/2011
Schematické vymedzenie zón